***HOMELIE DE S.E. MGR DANIEL NLANDU MAYI, EVEQUE DE MATADI, A LA MESSE DE CONFIRMATION A LA PAROISSE NOTRE DAME DES SEPT DOULEURS***

*Nsona Mbata, Paroisse Notre dame des Sept Douleurs, dimanche 02 juin 2019.*

Bakristo bame ban’zolwa,

Yenge! Zola!

Mu misa myeto mya wunu,

mambu mole ma n’nene ye ma m’funu

matukutakese mu Nzo yayi ya Nzambi

ya Nsona-Mbata.

**Diambu dya ntete**:

Dibundu, Ngudi’eto,

utwakembela, wunu,

n’kinzi wa Ntomboka

ya Mfumu’eto Yezo-Kristo,

kuna zulu.

I mu lumbu kina katomboka,

kamanisa salu kiandi, vava n’toto,

ye wa vutuka kwa Se diandi,

uvwandanga kuna zulu.

Mu ntombok’andi

Nzambi wamvwandisa

va kiti kya nkembo,

kuna lubakala lwa yandi se,

kimana yandi Mwana

kayadila Nza ya m’vimba,

isa vo **zulu ye n’toto**.

Kayadila mpe bivangwa biawonso.

Ikuna zulu,

kavingidilanga bantu bawonso.

I kuna mpe tu kutanena ye yandi,

va tumanisa salu katusisidi va n’toto.

Yezo tombokele ku zulu,

kansi mu ntombok’andi,

kavididi m’vimba mu luzingu lweto ko. Yandi mosi ukutuvovesanga

mu nsangu za mbote

za soneka Santu Mateo vo:

“Mono ngina yeno lumbu bia wonso,

tê ye kuna nsuka Nza.”

Dia kyeleka,

katuna kumona dyaka

mu meso meto ko,

kansi wuna kala kintwadi ye beto,

ye se katatamena sala,

mu ngolo zawonso, mu luzingu lweto,

bonso kakala sadila

va kazingidingi vamosi ye beto.

I dina masonama ma santu

ma vovelanga vo: “**Yezo-Kristo,**

**wuna mpila mosi, mazono,**

**wunu ye mbazi”.**

Bakristo bame ban’zolwa,

tuzayanga vo

Dibundu diamwangana

mu nza ya m’vimba,

ye ditwatatamena zinga,

kanele vo mbeni zani

zitwatatamena tokanesa

lukwikilu lweto,

kina i sinsu kisonganga vo

Kristo wuna kaka wa moyo

mu Nza ye utatamenanga sala

salu kiandi mu beto.

Wau,

mu landa mbandu itusongele Kristo,

vo tutatamene landa,

mu sala salu katusisidi,

beto mpe lumbu se

twakota mu nkembo a ma-zulu.

I vuvu kyokyo tufwete kalanga kiau

ye kifwete kutuvananga ngolo

za sadila salu kyeto mu Dibundu,

mu syamisa lukwikilu lweto

ye tatamena sambila.

Bakristu bame ban’zolwa,

Yenge! Zola!

Ntomboka i diswekamu dya m’funu

mu luzingu lweto.

Kadi, Kristu utakutusonga Nzila

ya mpa ye ya luzingu

muna kimfumu kyandi

kya m’vu ye m’vu.

Mu n’kinzi wau mpe,

dibundu zolele kutusonga vo,

muna lufutumuku lwandi,

Kristu wanunga lufwa

ye wabaka luzingu lukondelo nsuka. Mu ntombok’ani,

Yezo wakatuka va n’toto

mu vutuka kuna zulu,

nsi’eto ya kyeleka.

Vo watombolwa ku zulu,

bonso tuwidi mu n’kanda mya santu,

i mu kwenda vwuanda

kuna lubakala lwa Nzambi,

Se dyani.

Kadi yandi mpe wuna Nzambi.

mana mawonso,meta songa vo:

**Se** ye **Mwana**,

ba-kayasananga n’kembo ya kinzambi kimosi, muna Mpev’a N’longo.

I dyna,

va kyafwana ntangu

mu katuka va nza yayi,

Yezo watombola moko ku zulu

ye wasambula balongoki bandi;

kimana batatamena sala

salu kabasîsila va Nza.

Ye salu kina,

i mu lendo kya Mpev’a N’longo

ya kulumuka mu bau

mu lumbu kya Pentêcote,

bena kyo sadila.

Yenge! Zola!

N’kinzi wa wunu wutasonga vo,

bonso Yezo katombokela ku zulu,

beto mpe vo tuzingilanga

mu kintwadi kya kyeleka,

se twavutuka kwa Nzambi,

mu zinga mu nkembo a kimfumu kia mazulu.

Zulu i vata dyeto dya kyeleka,

kuna se twa mwena nzambi,

mu mbona meso.

**Zulu dyodyo, mu diambu dya beto, wana nki disongele?**

Zulu dya Nzambi, mu beto bakristo

i fulu kina ye bantu bazolasananga ,

i fulu kina,ye mbeni zita zolasana ,

ye zi lombasananga n’lemvo.

Zulu dya bakristo ,

i fulu kina mpe ye bantu

bazingilanga mu ngemba.

Yezo tombokele ,

kansi salu katusisidi , i kyaki:

**Tunga nzola, ngemba,ngwizani,**

**nsalasani , ye kintwadi kya kyeleka; muna mafamilya meto , muna n’tima myeto , muna ma-vata meto ,**

**mu paroisse dyeto , muna nsi’eto ye muna nza ya m’vimba.**

Bakristo bame ban’zolwa,

Yenge! Zola!

**Diambu dya n’zole:**

mu misa myami mpe ,

bana beto bayingi ;

ban’kaka se babundana

mu nkumbu a ntete ye Kristo ,

mu Sakramento ya Ukaristiya.

Bika bazinga kintwadi kya ngolo

ye yandi Kristo.

Bakalanga ye nsatu a kumona

bilumbu biawonso.

Ye bau bawonso,

se batambula sakramento ya Nsiamisa.

I dina,

kyese kyayingi kina, wunu,

mu n’tima myeto

kwaku vula dya Nsona-Mbata.

Mu moko ma mono, se dyeno

mu lukwikilu, mpangi zeto zina tambula M’pev’a n’longo mu bau.

Tubasambidila,

kimana **Mpev’a unkabu,**

**ya makyeleka mawonso**

**ye ya ndwenga** ya fulusa n’tima myau. Ye ya bakitula **mbangi za kyeleka**

**ye za kwikama za Mfumu’eto Yezo-Kristo, mu kati kwa Dibundu**

**dyeto dya santu.**

Mpeve ya twadisingi bantumwa,

ya bavana lendo

kya kun’telekelanga kimbangi,

va meso ma bantu bawonso

ye ma mbeni za Dibundu dyeto mpe, mu fulu biawonso

ye mu ntangu zawonso.

Mpev’a n’longo

ya basadisa mu syaminina

mu lukwikilu lumosi kaka

lwa Dibundu dyeto dya Santu

dya Katolika, ye dya bantumwa.

Yenge! Zola!

**Kwa beno bana bame lutambula sakramento ya Nsiamisa**, **wunu**.

Kaluvilakani ko vo; tuka wau,

Kristo kitukidi m’vimba

**Mfumu**  ye **Mvuluzi’eno**.

Kalulandi dyaka malongi mambi ko. Malongi malonganga mbeni

za Dibundu dyeto muna zi bala-bala. Nzila za kimpumbulu ye za kipaganu, luyambula zo.

Kalulandi zo dyaka ko,

ka zina za mbote ko.

Kadi mu mboteka,

lwa mana kituka **binama bya Kristo**. **se dyeno** dina ku zulu

waluyekola mu moko ma Mwan’ani, kimana yani, Mwana, kakala

**n’twadisi** ye  **ngolo za luzingu lweno**.

Sakramento ya Nsiamisa se ikwiza syamisa lukwikilu lweno.

Lusangolo, kimana lwakituka

**bantu bampa** mu Kristo.

Yandi mosi kaka

wuna **M’vungudi ye n’longi a mbote, endu** lufuete landanga.

Lutoma dyo zaya vo

beno luna **vuvu kya DIbundu dya lumbu bikwiza.**

Beno luna twadisa Dibundu ye nsi’eto, mu lumbu bitwakwiza.

I dina,

lutoma sambilanga mu kyeleka

ye luzolanga **wa, lunda ye sadila Mpov’a Nzambi.**

Kadi mu ntangu

tuwanga malongi ma Nzambi,

i yandi mosi, Kristo kwandi,

ukutuvovesanga mu kutusonga

nzila za mbote tufwete landa.

Bika Mpev’a N’longo

ka twadisa luzingu lweno.

Yandi mosi kaka

wuna **n’lwengisi** a kyeleka

lulenda vwa m’funu

mu tomesa vula dyeno,

Diocèse dyeto ye N’sieto.

Bika Mama Maria,

**Ngudi’eto a Mpasi nsambwadi**

(Notre Dame des sept douleurs),

Wavana **Yezo-Kristo**,

***n’temo wakyeleka*** mu nza,

kakala kimpovela kyeno kwa Nzambi; kalulombela Nsambu za Ngemba

ye za Nzola ya kyeleka.

Amen!

 +Daniel NLANDU MAYI